\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**E l ő t e r j e s z t é s**

**Révfülöp Nagyközség Önkormányzata Polgármestere döntéséhez**

**Tárgy: Révfülöp Nagyközség Önkormányzat 2021. évi költségvetés elfogadása**

**Előkészítette:** Molnárné Vagányi Diána pénzügyi ügyintéző

Jogszabállyal nem ellentétes

………….……………

Dr. Szabó Tímea

jegyző

A költségvetés tervezésének az államháztartásról szóló 2011. évi CXCV. törvény – a továbbiakban: Áht. – és a törvény végrehajtásáról szóló 368/2011. (XII. 31.) Korm. rendelet az alapja.

**A 2021. évi költségvetés alakulása**

Az Országgyűlés elfogadta a Magyarország 2021. évi központi költségvetéséről szóló 2020. évi XC. törvényt, mely alapjául szolgál költségvetésünk elkészítéséhez.

A költségvetéssel kapcsolatos követelmény, hogy a jogszabályban előírt kötelező feladatellátás biztosított legyen.

Az Önkormányzat 2021. évi költségvetésének fő összegét az állami támogatás, saját bevételek és az intézmények működtetése is befolyásolja.

**Kiadások**

**Személyi juttatások**

Az Önkormányzat személyi juttatás kiadásainak változását a dolgozók nagy részét érintő bérminimum és a garantált bérminimum növekedése határozza meg. 2021. évben a minimálbér összeg 167.400 Ft, míg a garantált bérminimum 219.000 Ft. Az önkormányzat 26 főt alkalmaz, a szezonális munkákat megbízási szerződésekkel oldja meg.

Az állományba nem tartozók juttatásaiba a képviselők tiszteletdíja, megbízási díjak, illetve a polgármester illetménye tartozik, amelyek összegét a Magyarország helyi önkormányzatairól szóló törvény, illetve a Képviselő-testület döntése határozza meg.

A tervezett béren kívüli juttatások összege nettó 173.913 Ft/fő.

A szociális hozzájárulási adó összege 2021-ben 15,5 %.

**Dologi kiadások**

A dologi kiadások egy része a 2020. évi teljesítés alapján került tervezésre.

A dologi kiadások tekintetében az előirányzat során igyekeztünk a legszükségesebb működési kiadások számbavételére. Valamennyi dologi kiadás az inflációs várakozásnak megfelelő emelkedés összegét tartalmazza.

2021. évben a dologi kiadások között szakmai anyagok beszerzése, üzemeltetési anyagok beszerzése, közüzemi díjak, karbantartási –kisjavítási szolgáltatások, egyéb szolgáltatások,

és egyéb dologi kiadásokat terveztünk az Önkormányzatnál a 2020. évi teljesítés adatok alapján.

A dologi kiadásokon belül a karbantartás, kisjavítás közé az önkormányzati épületek, utak és gépek javítási, és egyéb karbantartási munkái kerültek betervezésre.

Az Önkormányzat a 2021. évre 10.000.000 Ft tartalékot képzett. Felhasználása az évközben felmerülő, előre nem látható, nem tervezett, a működésünkhöz szükséges célok a későbbiekben meghatározandó feladatok megvalósítására szolgál.

**Ellátottak juttatásai**

Az ellátottak juttatásaira az előző évek teljesítése alapján betervezésre kerültek a temetési, rendkívüli települési támogatás, lakhatáshoz támogatás, iskolakezdési támogatás, a felsőoktatásban résztvevők pályázati támogatása.

**Működési célú kiadások**

Az egyéb működési célú kiadások, pénzeszközátadások között szerepelnek az alábbiak:

* a Közös Hivatal működési költségeihez való hozzájárulás,
* szociális feladatok, házi orvosi ügyelet hozzájárulása a Tapolca Környéki Önkormányzati Társulásnak,
* a Révfülöp és Térsége Óvodai Intézményfenntartó Társulásnak az óvodai neveléshez, gyermekétkeztetési feladatokhoz adott támogatás,
* Ábrahámhegy Község Önkormányzatának átadott állami támogatás, a bejáró gyermekek utaztatásáért,
* civil szervezetek támogatása pl. a Sportegyesület, Polgárőr Egyesület és egyéb civil szervezeteknek
* Zánka és Térsége Oktatási Intézményi Társulásnak bölcsődei ellátáshoz adott támogatás

**Felhalmozási kiadások**

A felhalmozási kiadások között szerepelnek az önkormányzat által tervezett beruházások és felújítások, melyek az alábbiak:

* ELMIB részvény vásárlása
* Halász utca járda felújítás
* Óvodai Tornaszoba felújítása
* Fülöp-hegyi kilátó felújítása
* Kisfaludy pályázat keretében wifi hálózat, kamera rendszer kiépítése, napozópadok, mobilstégek beszerzése, füvesítés, növények telepítése, zuhanyzók felújítása valósul meg a Szigeti, Császtai valamint a Napfény strandokon

Finanszírozási kiadásként a 0.havi megelőlegezés összegének „visszafizetését” tervezzük.

**Bevételek**

**Működési célú támogatások**

A bevételek közül a költségvetési törvény alapján biztosított normatív hozzájárulások összegeinek tervezése a Magyar Államkincstár által megküldött 2021. évi támogatási adatlapok adatai alapján készült.

A 2021 évi állami támogatás összege jelentősen csökkent, tekintettel arra hogy az üdülőhelyi feladatok támogatása kivezetése került a központi költségvetési törvényből.

Működési célú támogatások között a védőnői szolgálat NEAK támogatása és az óvoda működéséhez a társult önkormányzatok támogatása jelenik meg.

A Hermann Ottó Intézet által kiírt pályázaton elnyert támogatás végelszámolásának összege.

**Közhatalmi bevételek**

A helyi adók bevételeinek előirányzatai a 2020. évben befolyt összegek alapján kerültek tervezésre. A gépjárműadó kivezetésre került, nem az önkormányzatot illeti meg a befolyt bevétel.

**Működési Bevételek**

A működési bevételeknél strandok bevétele, könyvtári szolgáltatás, köztemető használat, piac, Tourinform iroda bevétele jelenik meg.

További jelentős bevétel az Önkormányzat vagyonának hasznosításából származó bérleti díj bevétel. A tervezésnél az érvényes szerződések alapján várható összeget vettük számításba, valamint a közterületek használatából várható bevételeket.

**Felhalmozási Bevételek**

Az önkormányzat által értékesített ingatlanok törlesztő részlete jelenik meg, valamint egy ingatlan értékesítését tervezi a jövőben.

Az Önkormányzatnál a foglalkoztatottak létszáma 29 fő. A közfoglalkoztatásban részt vevők átlaglétszáma 0 fő.

INDOKOLÁS

Az államháztartásról szóló 2011. évi CXCV. törvény alapján a helyi önkormányzat a költségvetését rendeletben állapítja meg. A költségvetés megalkotásának kötelezettsége nem csak az államháztartási törvényben, hanem az Alaptörvényben és a Magyarország helyi önkormányzatairól szóló törtvényben is szabályozott. A költségvetés megalkotásának kötelezettsége tehát magasabb szintű jogszabályi rendelkezésekben szabályozott; továbbá a gazdálkodás rendszerét, a tervezett bevételeket, a teljesíthető kiadások mértékét határozza meg, így a tárgyévi gazdálkodás alapja.

Az államháztartási törvény, valamint annak végrehajtási rendelete a költségvetés tartalmi elemeit szabályozza, így ezek a rendelet tervezet összeállításának alapjai.

Az 1. § a rendelet hatályát, a 2. § a költségvetés főösszegét határozza meg. A kiemelt előirányzatokat a 3. § tartalmazza. A mellékletek felsorolását, azok tartalmát a 4. § szabályozza. Az 5. § tartalmazza a hitelügyletekkel, a végrehajtással kapcsolatos szabályokat, valamint egyéb, a költségvetési rendeletben meghatározandó szabályokat. A 6. § a szociális rendeletben szabályozott egyes támogatási formák alapjául szolgáló összegeket tartalmazza.

A hatálybalépést a 7. § határozza meg.

A tervezet mellékletei az alábbiak szerint épülnek fel:

a) a megállapított bevételi és kiadási fő összeg megoszlását, annak összevont mérlegét az 1. melléklet*;*

b) a megállapított bevételi fő összeg és annak jogcím-csoportonkénti részletezését a 2. és 3. melléklet;

c) az önkormányzat bevételeinek feladatonkénti bontását 4. melléklet

d) a megállapított kiadási fő összeg részletezését kiemelt előirányzatonként a 5. melléklet;

e) az önkormányzat kiadásainak feladatonkénti bontását 6. melléklet

f) a felújítási, beruházási kiadásokat célonkénti bontásban a 7. melléklet;

g) a működési bevételek és kiadások alakulását az 8. melléklet;

h) a felhalmozási bevételek és kiadások alakulását a 9.melléklet

tartalmazza

ELŐZETES HATÁSVIZSGÁLAT

Az önkormányzat tárgyévi gazdálkodásának alapja a költségvetési rendelet. Ennek alapján teljesíthetők a kiadások, vállalható kötelezettség, és követhető nyomon, hogy a bevételek hogyan alakulnak. A rendelet elfogadása tehát az alapja a szabályos, kiegyensúlyozott, takarékos gazdálkodásának, az Önkormányzat működéséhez tehát elengedhetetlenül fontos.

A szociális támogatások összege a korábbi évek tapasztalatai alapján hasonló összegben került tervezésre, így az erre szoruló lakosok számára hasonló hatásfokú segítséget jelent.

A betervezett beruházások, felújítások növelik a lakosság komfortérzetét, a település rendezettségét, turisztikai vonzerejét, biztosítják az önkormányzati vagyon további növekedését.

Tájékoztatási kötelezettség:

Az államháztartásról szóló 2011. évi CXCV. törvény (a továbbiakban: Áht.) 24. § (4) bekezdése alapján a költségvetés előterjesztésekor a képviselő-testület részére tájékoztatásul a következő mérlegeket és kimutatásokat kell - szöveges indokolással együtt - bemutatni:

*a)* a helyi önkormányzat költségvetési mérlegét közgazdasági tagolásban, előirányzat felhasználási tervét,

*b)* a többéves kihatással járó döntések számszerűsítését évenkénti bontásban és összesítve,

*c)* a közvetett támogatásokat - így különösen adóelengedéseket, adókedvezményeket - tartalmazó kimutatást, és

d) a 29/A. § szerinti tervszámoknak megfelelően a költségvetési évet követő három év tervezett előirányzatainak keretszámait főbb csoportokban, és a 29/A. § szerinti tervszámoktól történő esetleges eltérés indokait.

Az államháztartásról szóló 368/2011. (XII. 31.) Korm. rendelet 28. § alapján az Áht. 24. § (4) bekezdés *c)* pontja szerinti közvetett támogatásokat legalább az alábbi részletezettségben kell bemutatni:

*a)* az ellátottak térítési díjának, kártérítésének méltányossági alapon történő elengedésének összege,

*b)* a lakosság részére lakásépítéshez, lakásfelújításhoz nyújtott kölcsönök elengedésének összege,

*c)* a helyi adónál, gépjárműadónál biztosított kedvezmény, mentesség összege adónemenként,

*d)* a helyiségek, eszközök hasznosításából származó bevételből nyújtott kedvezmény, mentesség összege, és

*e)* az egyéb nyújtott kedvezmény vagy kölcsön elengedésének összege.

A fentiek szerint előírt tájékoztatásban, illetve annak szöveges indokolásában a költségvetési rendelet elfogadása óta bekövetkezett, illetve annak módosítása kapcsán aktuális változásokat jelen előterjesztés, a számszaki adatokat a jelen előterjesztéshez csatolt táblázat tartalmazza.

Az Önkormányzat költségvetési mérlege – a korábbi évek gyakorlatának megfelelően a költségvetési rendeletbe került beépítésre. A mérleg tartalmazza a megállapított bevételi főösszeg jogcím-csoportonkénti részletezését, valamint a megállapított kiadási főösszeg részletezését kiemelt előirányzatonként.

Az Önkormányzatnak jelenleg többéves kihatással, anyagi kötelezettséggel járó döntése nincs.

A költségvetési évet követő három év tervezett előirányzatainak keretszámai főbb csoportokban

**ADÓSSÁGOT KELETKEZTETŐ ÜGYLETEK**

|  |  |  |  |  |
| --- | --- | --- | --- | --- |
| Kötelezettség | 2021.év | 2022.év | 2023.év | 2024.év |
|  |  |  |  |  |
| Összesen: | 0 | 0 | 0 | 0 |

**SAJÁT BEVÉTELEK**

Ft

|  |  |  |  |  |
| --- | --- | --- | --- | --- |
| **Megnevezés** | **2021. év** | **2022. év** | **2023. év** | **2024. év** |
| Helyi adók | 108.000.000 | 108.000.000 | 108.000.000 | 108.000.000 |
| Önk. vagyon és vagyoni ért. jog értékesítéséből származó bevétel |  |  |  |  |
| Önkormányzati ingatlan bérleti díj | 73.000.000 | 75.000.000 | 76.000.000 | 77.000.000 |
| Szolgáltatás ellenértéke | 31.050.000 | 32.000.000 | 32.000.000 | 32.000.000 |
| Bírság, pótlék, díjbevétel | 500.000 | 500.000 | 500.000 | 500.000 |
| **Összesen:** | **212.550.0000** | **215.500.000** | **216.500.000** | **217.500.000** |

**ADÓSSÁGOT KELETKEZTETŐ ÜGYLETEK**

**ÉS**

**SAJÁT BEVÉTELEK**

**ÖSSZEVETÉSE**

Ft

|  |  |  |  |  |
| --- | --- | --- | --- | --- |
| Megnevezés | **2021. év** | **2022. év** | **2023. év** | **2024. év** |
| Saját bevétel 50 %-a | 106.275.000 | 107.750.000 | 108.250.000 | 108.750.000 |
| Adósságot keletkeztető ügyletből származó fizetési kötelezettség | 0 | 0 | 0 | 0 |
| Saját bevétel 50 %-a és az adósságot keletkeztető ügyletből származó fizetési kötelezettségek különbsége | 106.275.000 | 107.750.000 | 108.250.000 | 108.750.000 |

Révfülöp, 2021. február 15.

Kondor Géza

polgármester